
שנת שבתון יהיה לארץ                                                                                       

  1. שנת שבתון יהיה לארץ

(ויקרא פרק כ"ה, פסוק ה')

בבית הכנסת של מודיעין דנים ושואלים בדיני שמיטה.

אנשים אינם ממהרים לשדות, ורבים נשארים בבית הכנסת לאחר ששליח הציבור סיים את התפילה.

שאלות רבות מופנות אל טוביה, בנו של שלום, כי טוביה חזר לפני חודש מירושלים.

בירושלים הוא למד ימים רבים בבית המדרש, ולכן הוא יודע.

טוביה משיב לכל שואל. בייחוד הוא אוהב ללמד את הנערים, את צעירי מודיעין.

טוביה יושב במרכז, וכעשרה נערים סביבו.

- טוביה, מדוע?

- טוביה, איך?

- ממתי עד מתי?

כך נשמע בכל הכיוונים.

וטוביה מסביר: כך כתוב בתורה, בחומש ויקרא פרק כ"ה:
וידבר ה' אל משה בהר סיני לאמור:

דבר אל בני ישראל ואמרת אליהם:

כי תבואו אל הארץ אשר אנוכי נותן לכם,

ושבתה הארץ שבת לה'.
שש שנים תזרע שדך,

ושש שנים תזמור כרמך,

ואספת את תבואתה,

ובשנה השביעית שבת שבתון יהיה לארץ.

שדך לא תזרע,

וכרמך לא תזמור,

את ספיח קצירך לא תקצור,

ואת ענבי נזירך לא תבצור,

שבת שבתון יהיה לארץ.
עבודה
תארו לכם את בית הכנסת במודיעין בימים ההם.

מעטים מאוד הספרים.

אך ילדי מודיעין לומדים תורה.

הם חייבים להקשיב היטב ולזכור!

יהודה שואל: כמה פעמים כתוב בפסוקים "לא"?

לכם, ילדי הכיתה, יש ספרים ומחברות.

מצאו וכתבו את כל מצוות ה"לא תעשה" שבפסוקים:

1.
לא _____

2.
לא תזמור = לא תקצץ את ענפי הגפן, כדי שיצמיחו ענפים טובים.

3.
___  ____

4.
____  ____

אליעזר ממודיעין צעק בהתלהבות:

הבנתי: בשדה השיבולים לא ___  לא ___

בכרם ובעצי הפרי לא ___   לא ____.

השלימו את דברי אליעזר...

טוביה חייך ואמר: אכן, הבנתם. מצאתם ארבע פעולות האסורות בשמיטה מהתורה. פעולה נוספת שאסורה היא החרישה. היא כתובה בחומש שמות פרק ל"ד, פסוק כ"א: 

בחריש ובקציר תשבות.

לפניכם ציורים המתארים את המלאכות האסורות.

מצאו לכל ציור את שם המלאכה, כפי שהיא כתובה בפסוקים:

-----כאן יופיעו הציורים מעמ' 6 שבמקור -------

שמעי, גם הוא מילדי מודיעין, איננו מתלהב כלל.

הוא שואל בדאגה: טוב טוב, אתם הבנתם, אבל

אני אינני מבין, מה יהיה על האדמה שלנו!

מה יקרה לארץ אם לא נחרוש ולא נזרע?

כולם השתתקו. באמת, מה יקרה לארץ?

טוביה קרא את הפסוקים שנית ואמר:

הארץ בשמיטה נזכרת בפסוקים שלוש פעמים.

כתבו כל מה שנאמר בפסוקים על הארץ בשמיטה:

1.


2.

3.

ילדי מודיעין אומרים:

אליעזר: אני אוהב את הפסוק הראשון על הארץ. הוא מסביר לי ...

שמעי: אני אוהב את הפסוק האחרון, כי הוא מסביר לי...

יהודה: ולי מסביר הפסוק השני, מתי ...

המשיכו את דברי ילדי מודיעין.

כתבו במחברותיכם מלים מן הפסוקים המסבירות:

מתי חלה שנת השמיטה?

לכבוד מי השמיטה?

וכתבו מלים מן הפסוקים המזכירות לכם מצווה אחרת, מצווה שכתובה בעשרת הדיברות.

בפרק זה למדנו על ארבע מצוות לא תעשה בשמיטה:

לא תזרע, לא תזמור, לא תקצור, לא תבצור.

ועל שתי מצוות עשה, כמו שכתוב: 

"בחריש ובקציר תשבות", "ושבתה הארץ שבת לה'." 

בחנו את עצמכם, אם אתם זוכרים את כל המצוות בעל-פה (כמו ילדי מודיעין).

כל תשובה נכונה תזכה אתכם בשתי נקודות.

צרפו את הנקודות שלכם, וקבעו לעצמכם ציון:


8  נקודות = טוב


10 נקודות = טוב מאוד


12 נקודות = מצוין.

הנושא הבא מתאים רק לכיתות ד' ומעלה:
איסורי דרבנן בשמיטה

חכמים הוסיפו איסורים, כדי ששנת השמיטה תהיה "שבת הארץ" שלמה ומושלמת. הם אסרו עבודות נוספות בשדה ובאילן בשנת השמיטה.

הם אמרו: כל עבודה שנעשית כדי שהצמחים יהיו חזקים יותר ומשובחים, אסורה בשמיטה. כל מלאכה שעושים אותה כדי שהצמחים לא ייבלו ולא ימותו, מותר לעשותה בשמיטה.

הנה הכלל של חכמים בקצרה:

לקיים את הצומח מותר.

לחזק את הצומח ולהשביחו אסור.

אלו הם איסורי דרבנן שנוספו לחמשת האיסורים הכתובים בתורה.
 2. שבת לה'

יהודה ואליעזר מטיילים בשדות של מודיעין

בסוף חודש מרחשוון של שנת השמיטה.

יהודה: בשדה שקט כל כך! השור אינו חורש, אנשים אינם עובדים,

שבת שבתון.

אליעזר: נוכל לברך את הארץ בברכת "שבת שלום" בכל יום,

בכל יום במשך כל השנה הזאת!

יהודה: באמת, השבת של הימים דומה לשבת של השנים.

יום השבת דומה לשמיטה.

עבודה
הבה נשווה גם אנו את מצוות השבת שבכל שבוע למצוות שנת השמיטה. נשווה את הפסוקים על יום השבת מתוך עשרת הדיברות (שמות פרק כ', פסוקים ז'-י') לפסוקים שמספרים על השמיטה בחומש ויקרא (ויקרא פרק כ"ה, פסוקים א'-ז').

השלימו את הטבלה על הלוח או במחברת):
 שבת הימים (שמות פרק כ')
 שבת הארץ (ויקרא פרק כ"ה)
 1) ששת ימים תעבוד
 1) _____________


  ועשית כל מלאכתך
     _____________

 2) __________
 2) ובשנה השביעית שבת שבתון יהיה


 

  לארץ, שבת לה'

 3) לא תעשה כל מלאכה
 3) שדך לא _______



 
 וכרמך לא ______




 ____ לא _______




 ____ לא _______

 4) ________
 4) והייתה שבת הארץ לכם לאכלה,


 _________
 
  לך




 ולעבדך ולאמתך



 
 ולשכירך ולתושבך הגרים עמך
בשתי המצוות נאמר "שבת לה'." הסבירו מה המלים האלה מלמדות אותנו.

המדרש אומר:

אמר הקב"ה:

אני אמרתי תהיו זורעים שש שנים

ומשמיטין לי שנה אחת

כדי שתדעו, כי הארץ שלי היא ... 

(על פי המכילתא לפרשת "בחוקותי")

ראינו, כי מצוות השמיטה גם מלמדת וגם מזכירה משהו.

האם גם יום השבת מלמד ומזכיר?

עיינו בפסוקים מפרשת יתרו וענו על השאלה.

תוכלו לכתוב את התשובה בדומה למדרש:

אמר הקב"ה:

אני אמרתי תהיו עובדים...

.....................................

....................................

         (לא כתוב במכילתא)

מצות השמיטה מלמדת אותנו רעיון חשוב.

לרעיונות הנלמדים מן המצוות קוראים "טעמי המצוות".

ב"ספר החינוך" כתוב כך על השמיטה:

ולכן מצווה הקב"ה לשמור את שנת השמיטה, כדי שיזכור

האדם, כי הארץ שמוציאה אליו פירות בכל שנה ושנה.

לא בכוחה תוציא את הפירות, כי יש לארץ אדון עליה.

ה' בורא שמים וארץ הוא האדון של הארץ, וכאשר אדון הארץ

מצווה את מצוות השמיטה, חייבים ישראל לשבות מעבודת

האדמה.                                  (מעובד על פי ספר החינוך)

 3. הספיח ואיסור הספיחים

ילדי מודיעין השתעשעו בשדות.

איש לא אמר "היזהרו!", "הסתלקו!", "אל תקלקלו!".

פתאום קרא שמעי: ראו מה מצאתי!

אליעזר ויהודה התבוננו בהתפעלות בגבעולים הירוקים.

שמעי: אלו הם גבעולי חיטה! לא חרשנו ולא זרענו, ובכל זאת צמחו!

עתה שמו לב, כי במקומות שונים בשדה צמחו גבעולים בודדים,

גבעולים שיצמיחו בעוד כמה חודשים שיבולים נושאות גרעיני חיטה.

החברים שלנו בדקו, ומצאו, שגם בשאר השדות נבטו שיבולים.

לא בשפע כמו בשנים הקודמות, אך בכל זאת שיבולים.

מוזר! שיבולים בשדות ללא חרישה וזריעה!

מה עושים כאשר אין מבינים? שואלים את טוביה.

וטוביה מסביר: זהו הספיח!

בזמן הקציר של השנה השישית נשרו גרעינים מן השיבולים המלאות.

הגרעינים נפלו על האדמה, והיו מונחים שם במשך כל הקיץ,

כאשר החלו הגשמים להשקות את האדמה,

נבטו הגרעינים והצמיחו גבעולי חיטה ושעורה.

זהו הספיח. הוא נספח על היבול של השנה הקודמת.

- ומותר לקצור את הספיח? מותר לאכול את הספיח הזה? - שאלו אליעזר יהודה ושמעי במקהלה.

וטוביה השיב: מן התורה מותר היה לאכול ספיחים,

אך חכמים גזרו: אסור לאכול ספיחים בשמיטה.

הם אמרו: "כל הספיחין אסורין" (משנה, מסכת שביעית).

ומדוע אסרו?

כי אנשים היו זורעים חיטה בשמיטה בלילה, בסתר,

וכאשר צמחו השיבולים, שאלו אותם: איך גדלו לכם שיבולים רבות בשדה, בשמיטה?

והם היו משיבים: מעצמם גדלו. לא חרשנו ולא זרענו. ספיחים הם!

יהודה קרא: אלו הם עוברי עברה!

זורעים בשמיטה ומשקרים לחכמים,

ועוד נותנים לכולם לאכול שיבולים שנזרעו בשמיטה!

שמעי: לכן גזרו חכמים על הספיחים,

כי אם אסור לאכול ספיח, מי ירצה לזרוע ולרמות?

שמעי מצא יריעת קלף ריקה ורשם עלה:

חכמים אומרים: כל הספיחין אסורין.

את הקלף הזה תלה שמעי כמו מודעה ליד בית הכנסת.

אנשים רבים קראו את המודעה, והתחילו לשאול שאלות:

- מה זה ספיח?

- מה אמרו חכמים?

- מדוע אמרו חכמים כך?

ואליעזר, יהודה ושמעי שמחו להשיב לכל שואל כל מה שלמדו מטוביה.

עבודה
תארו לכם שאתם מצטרפים אל הנערים ממודיעין.

עזרו להם להשיב על השאלות (לפחות על שתיים מן השאלות).

חשוב לדעת!
איסור ספיחים חל רק על גידולים חד שנתיים,

על צמחים שנזרעים מחדש בכל שנה ושנה,

כמו שיבולים, ירקות וקטניות (קטניות הם צמחים שאנחנו אוכלים את הזרע שלהם, כמו אורז, אפונה וחומוס).

עצי הפרי הם רב שנתיים.

העץ נשאר באדמה שנים רבות.

אותו העץ מצמיח פירות חדשים בכל שנה ושנה.

לכן אין איסור ספיחים על פירות האילן.

פירות האילן מותרים באכילה בשמיטה.

על פירות האילן נאמר בתורה:

והייתה שבת הארץ לכם לאכלה,

לך ולעבדך ולאמתך

ולשכירך ולתושבך הגרים עמך.

ולבהמתך ולחיה אשר בארצך

תהיה כל תבואתה לאכול (ויקרא כ"ה, ו'-ז').

עבודה
- לא הבנתי לא הבנתי - קרא עץ התפוזים. - יש על פירותיי איסור ספיחין, או לא?

- ועליי? - שאל הגזר.

- ועליי? - שאלה האפונה.

- ועליי? - שאל עץ הזית.

השיבו תשובות ברורות לכל השואלים.

תוכלו להוסיף שואלים ושאלות.
4. החלטה סודית בשמיטה

יהודה ואליעזר מחליטים החלטה.

עדיין הם שומרים הכול בסוד.

רק לטוביה גילו ואמרו בלחישה:

אנחנו עולים לירושלים לחודשי החורף.

הן שמיטה היום;

ההורים אינם זקוקים לנו בשדה או בכרם.

נעלה אפוא לירושלים, ונלמד תורה בבית המדרש.

בירושלים בוודאי נמצא בית מדרש המתאים לנערים כמונו.

שערו, מה השיב טוביה לאחיו הצעירים.

ומה הייתה דעתו של האב, שלום, כשגילו לו את התכנית?

שלום בירך את בניו, ואמר:

לכו לשלום, נערים.

כך, בדיוק כמוכם, עליתי לירושלים לפני שבע שנים,

לפני ארבע עשרה שנה, ואפילו לפני עשרים ואחת שנה.

עברו רק ימים מועטים, וכבר הם אורזים תרמילים לדרך.

האם, נעמה, אשת שלום, צררה בתרמיל של הנערים קמח, תאנים, זיתים וצימוקים. וכך אמרה: בניי, אם ישאלו אתכם שם בירושלים מהו הקמח הזה, מה הם הזיתים, הצימוקים והתאנים, הראו להם את הפתק הזה אשר כתבתי.

וכך היה כתוב:

כל הקמח והפירות בתרמיל זה

הם פירות שישית

            נאום נעמה, אשת שלום
בירושלים נפגשו אליעזר ויהודה עם נערים רבים,

נערים מירושלים ונערים מעיירות מכל הארץ.

כולם באו כמוהם ללמוד תורה בשנת השמיטה.

כמה צדקה נעמה, כאשר כתבה את הפתק שלה!

רק פתח אליעזר את תרמילו בירושלים,

ונערים רבים הקיפו אותו וקראו:

- כל כך הרבה קמח ופירות בשמיטה!

- אתה מוכר פירות שביעית?

- אסור למכור ואסור לקנות פירות שגדלו בשמיטה!

- ככה זה בירושלים - חשב אליעזר.- עוד לא הספקתי לפתוח את פי, וכבר מלמדים אותי תורה, אפילו הנערים.

אחר כך נזכר בפתק, ושלף אותו מהתרמיל וקרא בקול:

"כל הקמח והפירות שבתרמיל זה הם פירות השנה השישית!"

ראו את הפתק שנתנה לי אמי!

עתה נעשו אליעזר ויהודה ממש חשובים.

הכול התבוננו בהערצה ובשמחה בפתק ובתרמיל המלא.

שוב זרמו אליהם פסוקים ודברי תורה:

- תבורך מנשים אמך!

- פירות שישית! פירות שישית מותרים!

ונער אחד ידע לומר בעל-פה מן החומש:

וכי תאמרו: מה נאכל בשנה השביעית?

הן לא נזרע ולא נאסוף את תבואתנו!

וציוויתי את ברכתי לכם בשנה השישית,

ועשת את התבואה לשלוש שנים. 

               (ויקרא פרק כ"ה, פסוקים כ'-כ"א)

אחר כך התקרבו הנערים אחד אחד אל התרמיל,

בירכו על מה שאכלו, ושיבחו את פירות מודיעין.

לאחר שהתכבדו, לקחו נערי ירושלים את אליעזר ואת יהודה, וכן נערי עיירות אחרות, לסיור בירושלים.

בסוף הסיור עלו על הר הזיתים והשקיפו משם לעבר הר הבית.

עבודה
הבה נבדוק מה למדנו בפרק זה על השמיטה.

השיבו על השאלות:

1.
מה עשו שלום ובניו בשמיטה, בחודשים הפנויים מעבודה?

2.
בירושלים קראו לשמיטה בשם נוסף. מהו השם.

3.
מה הם פירות שישית, ומה הם פירות שביעית?

4.
מה אסור לעשות בפירות שביעית?

5.
מה השיבה התורה לשאלה "מה נאכל בשנה השביעית?"

נלמד "טעם" (= רעיון) נוסף למצוות השמיטה:

והנה, בשנת השמיטה ברכה נוספת:

בכל שנה ושנה האדם טרוד בעבודת האדמה לצורך הפרנסה;

רק שנה אחת יהיה חופשי לנפשו.

כאשר ישתחרר מעבודת האדמה בשנת השמיטה יעסוק בתורה

ובחכמה.            

                                 (על פי פירושו של הרב צבי קאלישר לתורה)

